title: Odluka Europskog nadzornog tijela za vrijednosne papire i tržišta kapitala (EU) 2020/525 od 16. ožujka 2020. o privremenom snižavanju praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjevu fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012 Europskog parlamenta i Vijeća

text:
                  15.4.2020

                  HR

                  Službeni list Europske unije

                  L 116/5

         ODLUKA EUROPSKOG NADZORNOG TIJELA ZA VRIJEDNOSNE PAPIRE I TRŽIŠTA KAPITALA (EU) 2020/525
         od 16. ožujka 2020.
         o privremenom snižavanju praga za obavješćivanje o neto kratkim pozicijama u izdanom dioničkom kapitalu društava čije su dionice uvrštene u trgovanje na uređenom tržištu i zahtjevu fizičkim ili pravnim osobama koje imaju neto kratke pozicije da u slučaju prelaska određenog praga obavijeste nadležna tijela u skladu s člankom 28. stavkom 1. točkom (a) Uredbe (EU) br. 236/2012 Europskog parlamenta i Vijeća
         ODBOR NADZORNIH TIJELA EUROPSKOG NADZORNOG TIJELA ZA VRIJEDNOSNE PAPIRE I TRŽIŠTA KAPITALA,
         uzimajući u obzir Ugovor o funkcioniranju Europske unije,
         uzimajući u obzir Sporazum o Europskom gospodarskom prostoru, a posebno njegov Prilog IX.,
         uzimajući u obzir Uredbu (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (1), a posebno njezin članak 9. stavak 5., članak 43. stavak 2. i članak 44. stavak 1.,
         uzimajući u obzir Uredbu (EU) br. 236/2012 Europskog parlamenta i Vijeća od 14. ožujka 2012. o kratkoj prodaji i određenim aspektima kreditnih izvedenica na osnovi nastanka statusa neispunjavanja obveza (2), a posebno njezin članak 28.,
         uzimajući u obzir Delegiranu uredbu Komisije (EU) br. 918/2012 od 5. srpnja 2012. o dopuni Uredbe (EU) br. 236/2012 Europskog parlamenta i Vijeća o kratkoj prodaji i određenim aspektima kreditnih izvedenica na osnovi nastanka statusa neispunjavanja obveza u vezi s definicijama, izračunom neto kratkih pozicija, pokrivenim kreditnim izvedenicama na osnovi nastanka statusa neispunjavanja obveza, pragovima za obavješćivanje, pragovima likvidnosti za privremenu obustavu ograničenja, značajnim padom vrijednosti financijskih instrumenata i negativnim događajima (3), a posebno njezin članak 24.,
         budući da:
         1.   UVOD

                     (1)

                     Ovom se Odlukom Europskog nadzornog tijela za vrijednosne papire i tržišta kapitala (ESMA) zahtijeva od fizičkih ili pravnih osoba koje imaju neto kratke pozicije u dionicama koje su uvrštene u trgovanje na uređenom tržištu da nadležno tijelo obavijeste o pojedinostima o takvoj poziciji ako ta pozicija dosegne ili prijeđe 0,1 % izdanog dioničkog kapitala.

                     (2)

                     Mjerom koja se uvodi Odlukom ESMA-e odgovara se na potrebu da nacionalna nadležna tijela i ESMA budu upoznata s neto kratkim pozicijama koje su sudionici na tržištu zauzeli u dionicama koje su uvrštene u trgovanje na uređenom tržištu s obzirom na nedavna iznimna kretanja na financijskim tržištima.

               2.   SPOSOBNOST DA SE MJEROM OTKLONE PRIJETNJE I PREKOGRANIČNI UČINCI (ČLANAK 28. STAVAK 2. TOČKA (a) UREDBE (EU) br. 236/2012)

         (a)   Prijetnja urednom funkcioniranju i integritetu financijskih tržišta

                     (3)

                     Pojava pandemije COVID-19 ima ozbiljne negativne učinke na realno gospodarstvo i financijska tržišta EU-a. Kada je riječ o potonjima, od 20. veljače 2020. tržišta dionica u EU-u izgubila su 30 % vrijednosti (slika 1.), a nagli pad cijena dionica pogodio je sve sektore i vrste izdavatelja.

                     (4)

                     ESMA smatra da je to nepovoljno stanje ozbiljna prijetnja urednom funkcioniranju i integritetu financijskih tržišta. Naime, kretanje cijena povezano je sa širenjem pandemije COVID-19 u EU-u, zbog koje se osjetljivost na financijskim tržištima EU-a uvelike povećala. Postoji jasan rizik da će se taj silazni trend sljedećih dana i tjedana nastaviti. Takav oštar pad cijena narušava djelovanje mehanizma formiranja cijena i time ugrožava integritet i uredno funkcioniranje tržišta.

                     (5)

                     Istodobno se zbog ozbiljnih gubitaka dovodi u pitanje tržišno povjerenje. Smanjenje povjerenja prijetnja je urednom funkcioniranju i integritetu tržišta jer bi moglo dovesti do daljnje volatilnosti i silazne spirale cijena.

                     (6)

                     U tom kontekstu, kao što je dodatno objašnjeno u odjeljku 3. u nastavku, kratke prodaje mogu pridonijeti povećanju volatilnosti cijena i pogoršanju tržišnih gubitaka.

                     (7)

                     U okviru ESMA-ina mandata predloženim se mjerama obvezuju fizičke i pravne osobe koje imaju neto kratke pozicije u dionicama uvrštenima u trgovanje na uređenom tržištu da nacionalna nadležna tijela izvješćuju o pragovima nižima od onog utvrđenog u članku 5. Uredbe (EU) br. 236/2012. Time bi se trebala poboljšati sposobnost nacionalnih nadležnih tijela i ESMA-e da na odgovarajući način procijene stanje i reagiraju ako radi integriteta, urednog funkcioniranja i stabilnosti tržišta budu potrebne još strože mjere.

               (b)   Prijetnja stabilnosti cijelog ili dijela financijskog sustava Unije

                     (8)

                     Kao što je Europska središnja banka (ESB) objasnila u svojoj publikaciji Financial Stability Review (4), financijska stabilnost stanje je u kojem je financijski sustav, koji obuhvaća financijske posrednike, tržišta i tržišne infrastrukture, sposoban podnositi šokove i posljedice financijskih neravnoteža. Znatan pritisak na prodaju i neuobičajena volatilnost cijena dionica već su na djelu i mogli bi potrajati. U takvoj situaciji sudionici na tržištu mogu zauzeti nove kratke pozicije kako bi ostvarili korist od daljnjeg pada cijena, a time pogoršati pad zabilježen proteklih tjedana. ESMA smatra da su sadašnji uvjeti na tržištu znatna prijetnja financijskoj stabilnosti Unije.

                     (9)

                     Zbog pada cijena velika većina dionica, ako ne i sve dionice uvrštene u trgovanje na uređenom tržištu našle su se u stanju nesigurnosti, u kojem bi daljnji pad cijena koji nije potaknut dodatnim temeljnim informacijama mogao imati iznimno štetne posljedice.

                     (10)

                     Upravo bi u ovoj fazi zbivanja, kada na tržište stiže sve više informacija koje se odnose na COVID-19, mjera mogla biti najučinkovitija jer će nacionalnim nadležnim tijelima omogućiti da bolje nadziru tržišna kretanja i prilagode daljnje regulatorne odgovore.

                     (11)

                     ESMA smatra da je sniženje pragova za izvješćivanje preliminarna mjera, koja je u ovim iznimnim okolnostima ključna za nadzor kretanja na tržištima. Može se upotrijebiti za procjenu i moguće postupno uvođenje daljnjih regulatornih odgovora ako se pokažu potrebnima.

               (c)   Prekogranični učinci

                     (12)

                     Prethodno opisane prijetnje integritetu, urednom funkcioniranju tržišta te financijskoj stabilnosti imaju značaj za cijeli EU. Od 20. veljače 2020. indeks EUROSTOXX 50, koji obuhvaća 50 tzv. blue chip izdavatelja iz 11 (5) zemalja europodručja, pao je za približno 30 % (slika 1.). K tomu je učinak neuobičajenog pritiska na prodaju očit i iz glavnih indeksa tržišta EU-a (slika 2.).

                     (13)

                     S obzirom na to da prijetnje utječu na financijska tržišta svake države članice EU-a, osobito su ozbiljni prekogranični učinci.

               3.   NIJEDNO NADLEŽNO TIJELO NIJE PODUZELO MJERE ZA OTKLANJANJE PRIJETNJE, A JEDNO ILI DVA NADLEŽNA TIJELA PODUZELA SU MJERE KOJIMA SE PRIJETNJA NE OTKLANJA NA ODGOVARAJUĆI NAČIN (ČLANAK 28. STAVAK 2. TOČKA (b) UREDBE (EU) br. 236/2012)

                     (14)

                     Jedan od uvjeta kojima ESMA mora udovoljiti kako bi usvojila mjere iz ove Odluke jest da nadležno tijelo ili nadležna tijela nisu poduzeli mjere za otklanjanje prijetnje ili su poduzeli mjere kojima se prijetnja ne otklanja na odgovarajući način.

                     (15)

                     Pitanja integriteta i urednog funkcioniranja tržišta te financijske stabilnosti opisana u ovoj Odluci navela su neka nacionalna nadležna tijela da se savjetuju ili da poduzmu nacionalne mjere s ciljem ograničavanja kratke prodaje dionica.

                     (16)

                     U Španjolskoj je nacionalno nadležno tijelo Comisión Nacional del Mercado de Valores uvelo privremenu zabranu kratke prodaje za 69 dionica (6) uvrštenih na nekoliko španjolskih mjesta trgovanja. Zabrana je donesena u skladu s člankom 23. Uredbe (EU) br. 236/2012 s obzirom na pad cijena odgovarajućih dionica za više od 10 %, a nelikvidnih dionica za više od 20 %, koji je zabilježen 12. ožujka 2020. Zabrana se primjenjivala tijekom radnog dana 13. ožujka 2020. i nije produžena.

                     (17)

                     U Italiji je nacionalno nadležno tijelo Commissione Nazionale per le Società e la Borsa uvelo privremenu zabranu kratke prodaje za 85 dionica (7) uvrštenih na tržište MTA talijanske burze Borsa Italiana. Zabrana je donesena u skladu s člankom 23. Uredbe (EU) br. 236/2012 s obzirom na pad cijena dionica za više od 10 %, koji je zabilježen 12. ožujka 2020. Zabrana se primjenjivala tijekom radnog dana 13. ožujka 2020. i nije produžena.

                     (18)

                     Nakon tih dviju mjera 13. ožujka 2020. slijedile su i mjere u Njemačkoj, na burzi Tradegate Exchange, te u Ujedinjenoj Kraljevini Velike Britanije i Sjeverne Irske (8), u kojoj su privremenom zabranom bila obuhvaćena 154 instrumenta.

                     (19)

                     Takvim privremenim ograničenjima kratke prodaje u skladu s člankom 23. Uredbe (EU) br. 236/2012 nisu mogle biti otklonjene stalne prijetnje jer se ograničenja primjenjuju samo tijekom jednog trgovinskog dana.

                     (20)

                     Nakon isteka navedenih privremenih mjera koje su uvedene u Italiji i Španjolskoj, u EU-u nisu poduzete dodatne mjere na temelju Uredbe (EU) br. 236/2012 te s datumom ove Odluke nisu na snazi nikakve takve mjere.

                     (21)

                     U trenutku donošenja ove Odluke nijedno nadležno tijelo nije donijelo mjere kojima bi se povećala uočljivost razvoja aktivnosti povezanih s neto kratkim pozicijama uspostavom nižih pragova za izvješćivanje.

                     (22)

                     S obzirom na navedene prijetnje na razini cijelog EU-a, postalo je očito da informacije koje nacionalna nadležna tijela primaju u sadašnjim tržišnim uvjetima stresa nisu dovoljne. ESMA smatra da bi se sniženjem pragova za izvješćivanje trebalo osigurati da ESMA i nacionalna nadležna tijela u cijelom EU-u imaju na raspolaganju najbolji mogući skup podataka kako bi nadzirala tržišna kretanja i kako bi ta tijela i ESMA, prema potrebi, mogli poduzeti dodatne mjere.

                     (23)

                     Donošenjem ove mjere ESMA je uzela u obzir i da će se novi prag za obavješćivanje primjenjivati odmah nakon što bude objavljen na internetskoj stranici ESMA-e, kako je predviđeno člankom 28. stavkom 9. Uredbe (EU) br. 236/2012.

               4.   UČINKOVITOST MJERE (U SKLADU S ČLANKOM 28. STAVKOM 3. TOČKOM (a) UREDBE (EU) br. 236/2012)

                     (24)

                     ESMA mora uzeti u obzir opseg u kojem mjera značajno otklanja utvrđene prijetnje.

                     (25)

                     ESMA je analizirala okolnosti na mjestima trgovanja posljednjih trgovinskih dana, osobito od 9. ožujka 2020. (slika 1.), u kojoj su mjeri oni prijetnja integritetu tržišta i financijskoj stabilnosti Unije te je li njezina mjera zauzimanjem stava koji je okrenut budućnosti učinkovita u otklanjanju tih prijetnji.

               (a)   Mjera značajno otklanja prijetnju urednom funkcioniranju i integritetu financijskih tržišta

                     (26)

                     ESMA smatra da unatoč izvanrednim gubitcima nastalima u trgovanju dionicama na uređenim tržištima od 20. veljače 2020., osobito od 9. ožujka 2020., tržišta uredno funkcioniraju i da je integritet tržišta uvelike očuvan.

                     (27)

                     Na temelju toga i na današnji dan ESMA smatra da je ova Odluka razmjerna sadašnjim okolnostima.

                     (28)

                     Međutim, zbog neprestanog pritiska na prodaju uzrokovanog naknadnim kretanjima koja utječu na izrazito velik broj izdavatelja iz svih vrsta sektora u svim državama članicama tržišta su ipak nestabilna.

                     (29)

                     Bavljenjem kratkom prodajom i povećanjem kratkih pozicija u razdobljima ekstremnog pritiska na prodaju i volatilnosti tržišta mogu se pojačati silazna kretanja koja su već prisutna na financijskim tržištima. Premda u drugim razdobljima kratka prodaja može poslužiti u pozitivne svrhe u smislu određivanja ispravnog vrednovanja izdavatelja, u sadašnjim uvjetima na tržištu ona je dodatna prijetnja urednom funkcioniranju i integritetu tržišta.

                     (30)

                     ESMA smatra da bez poduzimanja takve mjere u ovom trenutku nacionalna nadležna tijela i ESMA ne bi mogli na odgovarajući način nadzirati tržište u sadašnjem tržišnom okruženju, u kojem bi se znatan pritisak na prodaju i neuobičajena volatilnost (slika 1.) cijena dionica iz Unije uvrštenih u trgovanje na uređenom tržištu zauzimanjem kratkih pozicija mogli dodatno pojačati. Osobito bi, s obzirom na horizontalni učinak sadašnje izvanredne situacije koja utječe na široki skup dionica u Uniji, razlog padu cijena dionica mogao biti dodatni pritisak na prodaju koji proizlazi iz aktivnosti kratke prodaje i povećanja neto kratkih pozicija koje, budući da su ispod sadašnjih pragova za obavješćivanje nacionalnih nadležnih tijela, ostaju neopažene.

                     (31)

                     Stoga nacionalna nadležna tijela i ESMA moraju što prije saznati da se sudionici na tržištu bave kratkom prodajom i da povećavaju značajne neto kratke pozicije kako bi, prema potrebi, spriječili da te pozicije postanu signali koji bi doveli do lančanih naloga za prodaju i prouzročili daljnji značajni pad vrijednosti. Iz istih razloga ESMA smatra primjerenim održavanje praga za objavu iz članka 6. Uredbe (EU) br. 236/2012, ali trajno nadzire tržišne uvjete i poduzet će dodatne mjere ako zbog tržišnih uvjeta budu potrebne.

               (b)   Mjera značajno otklanja prijetnju stabilnosti cijelog ili dijela financijskog sustava Unije

                     (32)

                     Kako je prethodno opisano, trgovanje dionicama od 20. veljače 2020., a osobito od 9. ožujka 2020. obilježeno je znatnim pritiskom na prodaju i neuobičajenom volatilnošću koji dovode do značajne silazne spirale koja utječe na izdavatelje iz svih vrsta sektora.

                     (33)

                     Nesmanjen pritisak na prodaju dionica banaka i drugih financijskih institucija te širokog raspona izdavatelja iz svih sektora može izložiti riziku financijsku stabilnost jedne ili više država članica i naposljetku financijski sustav Unije.

                     (34)

                     Osim toga, ESMA smatra da značajna smanjenja vrijednosti i ekstremna volatilnost osobito od 9. ožujka 2020. mogu izazvati nedostatak povjerenja sudionika na tržištu i šire javnosti u funkcioniranje financijskog sustava.

                     (35)

                     Postojanje takvih rizika očito je i iz više mjera koje su poduzete na razini država članica i Unije u proteklih nekoliko dana radi stabilizacije financijskog sustava i gospodarstva u cjelini.

                     (36)

                     Kako je prethodno navedeno, kratka prodaja i povećanje značajnih neto kratkih pozicija mogu pojačati pritisak na prodaju i silazna kretanja koji u sadašnjem trenutku predstavljaju prijetnju koja može proizvesti vrlo štetne učinke na financijske institucije i društva iz drugih sektora. U tom bi kontekstu ograničenost podataka za nacionalna nadležna tijela i ESMA-u ograničila njihovu sposobnost rješavanja bilo kakvih mogućih negativnih učinaka na gospodarstvo i naposljetku financijsku stabilnost Unije u cjelini.

                     (37)

                     ESMA-inom mjerom privremenog sniženja pragova za izvješćivanje nacionalnih nadležnih tijela o neto kratkim pozicijama otklanja se prijetnja stabilnosti dijelova ili naposljetku cijelog financijskog sustava Unije.

               (c)   Poboljšanje sposobnosti nadležnih tijela da nadziru prijetnju

                     (38)

                     U normalnim tržišnim uvjetima nacionalna nadležna tijela nadzornim alatima uspostavljenima u zakonodavstvu Unije, posebno obvezama izvješćivanja o neto kratkim pozicijama utvrđenima u Uredbi (EU) br. 236/2012 (9) nadziru svaku prijetnju koja može proizaći iz kratke prodaje i povećanja neto kratkih pozicija.

                     (39)

                     Međutim, zbog postojećih tržišnih uvjeta potrebno je pojačati aktivnosti nacionalnih nadležnih tijela i ESMA-e za nadzor agregiranih neto kratkih pozicija u dionicama uvrštenim u trgovanje na uređenim tržištima. U tu svrhu nužno je ne samo osigurati da nacionalna nadležna tijela dobivaju izvješća u ranijoj fazi povećanja neto kratkih pozicija i to ne samo na sadašnjoj razini od 0,2 %, nego i da takva izmijenjena obveza izvješćivanja stupi na snagu s trenutnim učinkom.

                     (40)

                     Stoga se ESMA-inom mjerom poboljšava sposobnost nacionalnih nadležnih tijela da otklanjaju utvrđene prijetnje te da ih općenito nadziru i upravljaju prijetnjama urednom funkcioniranju tržišta i financijskoj stabilnosti u razdobljima tržišnog stresa.

               5.   MJERAMA SE NE STVARA RIZIK REGULATORNE ARBITRAŽE (ČLANAK 28. STAVAK 3. TOČKA (b) UREDBE (EU) br. 236/2012)

                     (41)

                     Za donošenje mjere u skladu s člankom 28. Uredbe (EU) br. 236/2012 ESMA bi trebala uzeti u obzir stvara li se tom mjerom rizik od regulatorne arbitraže.

                     (42)

                     Budući da se ESMA-ina mjera odnosi na obveze izvješćivanja od strane sudionika na tržištu o svim dionicama uvrštenima u trgovanje na uređenim tržištima, njom će se osigurati jedinstveni prag za izvješćivanje svih nacionalnih nadležnih tijela te će se uspostaviti ravnopravni uvjeti za sudionike na tržištu iz Unije i izvan nje u pogledu trgovanja dionicama uvrštenima u trgovanje na uređenom tržištu.

               6.   ESMA-ina MJERA NEMA ŠTETAN UČINAK NA UČINKOVITOST FINANCIJSKIH TRŽIŠTA, UKLJUČUJUĆI SMANJENJE LIKVIDNOSTI NA TIM TRŽIŠTIMA ILI STVARANJE NESIGURNOSTI ZA SUDIONIKE NA TRŽIŠTU, KOJI BI BIO NERAZMJERAN NJEZINIM KORISTIMA (ČLANAK 28. STAVAK 3. TOČKA (c) UREDBE (EU) br. 236/2012)

                     (43)

                     ESMA mora procijeniti ima li mjera štetne učinke koji bi se mogli smatrati nerazmjernima njezinim koristima.

                     (44)

                     ESMA smatra primjerenim da nacionalna nadležna tijela pomno nadziru razvoj tržišta i bilo kakav razvoj neto kratkih pozicija prije nego što razmotre donošenje ikakve dodatne mjere. ESMA napominje da sadašnji pragovi za izvješćivanje (0,2 % izdanog dioničkog kapitala) u sadašnjim iznimnim tržišnim uvjetima možda nisu primjereni za pravodobno utvrđivanje kretanja.

                     (45)

                     Premda bi obveza povećanog izvješćivanja propisana ovom odlukom mogla dodatno povećati opterećenje za subjekte koji podnose izvješća, njom se ne ograničava mogućnost sudionika na tržištu da zauzmu ili povećaju svoje kratke pozicije u dionicama. Stoga ona neće utjecati na učinkovitost tržišta.

                     (46)

                     Sadašnja mjera ne bi trebala utjecati na likvidnost na tržištu jer obveza povećanog izvješćivanja za ograničen skup sudionika na tržištu ne bi trebala izazvati promjenu njihove strategije trgovanja, a stoga ni njihovog sudjelovanja na tržištu. Osim toga, svrha je izuzeća predviđenih za aktivnosti održavanja tržišta i stabilizacijske programe ne povećati opterećenje za subjekte koji pružaju važnu uslugu u smislu osiguravanja likvidnosti i smanjenja volatilnosti, što je posebno važno u sadašnjoj situaciji.

                     (47)

                     ESMA smatra da se ograničenjem opsega njezine mjere na jedan ili nekoliko sektora ili na podskup izdavatelja ne može postići željeni ishod. Razmjer pada cijena, širok raspon pogođenih dionica (i sektora) i stupanj međusobne povezanosti među gospodarstvima EU-a i mjestima trgovanja upućuje na vjerojatnost da će mjera na razini cijelog EU-a vjerojatno biti učinkovitija od sektorskih nacionalnih mjera.

                     (48)

                     Kada je riječ o stvaranju nesigurnosti na tržištu, mjerom se ne uvode nove obveze izvješćivanja jer se sniženjem praga samo mijenja postojeća obveza izvješćivanja koja je na snazi od 2012. Ona se primjenjuje na cjelokupno trgovanje dionicama uvrštenima u trgovanje na uređenom tržištu i stoga se njom ne stvara nikakva nesigurnost.

                     (49)

                     ESMA naglašava i da je mjera ograničena na izvješćivanje o dionicama koje su uvrštene u trgovanje na uređenom tržištu kako bi se obuhvatile one pozicije za koje se čini da je dodatno izvješćivanje najrelevantnije. Mjera se primjenjuje samo ako pozicije dosegnu ili premaše prag od 0,1 % nakon njezina stupanja na snagu.

                     (50)

                     Stoga ESMA smatra da takva obveza povećane transparentnosti ne može imati štetan učinak na učinkovitost financijskih tržišta ni na ulagatelje koji je nerazmjeran njezinim koristima.

                     (51)

                     Kada je riječ o trajanju mjere, ESMA smatra da je trajanje od tri mjeseca opravdano s obzirom na informacije koje su u ovom trenutku dostupne. ESMA je svjesna povećanja administrativnog opterećenja koje ta odluka podrazumijeva za određene sudionike na tržištu i namjerava ponovno uspostaviti redovnu obvezu izvješćivanja čim se stanje poboljša, ali istodobno ne može odbaciti mogućnosti proširenja mjere ako se stanje pogorša.

               7.   SAVJETOVANJE I OBAVIJESTI (ČLANAK 28. STAVAK 4. I STAVAK 5. UREDBE (EU) br. 236/2012)

                     (52)

                     ESMA se savjetovala s Europskim odborom za sistemske rizike (ESRB) te ESRB nije istaknuo nikakve prigovore na donošenje predložene Odluke.

                     (53)

                     ESMA je o predloženoj Odluci obavijestila nacionalna nadležna tijela.

                     (54)

                     ESMA-ina mjera primjenjivat će se nakon što bude objavljena na njezinoj internetskoj stranici,

               DONIO JE OVU ODLUKU:

            Članak 1.
            Definicija
            Za potrebe ove Odluke „uređeno tržište” znači uređeno tržište kako je navedeno u članku 4. stavku 1. točki (21) Direktive 2014/65/EU Europskog parlamenta i Vijeća (10).

            Članak 2.
            Privremene dodatne obveze transparentnosti

               1.   Fizička ili pravna osoba koja ima neto kratku poziciju u izdanom dioničkom kapitalu društva čije su dionice uvrštene u trgovanje na uređenom tržištu obavješćuje relevantno nadležno tijelo u skladu s člancima 5. i 9. Uredbe (EU) br. 236/2012 ako ta pozicija dosegne ili padne ispod praga određenog za obavješćivanje iz stavka 2. ovog članka.

               2.   Prag određen za obavješćivanje postotak je koji iznosi 0,1 % izdanog dioničkog kapitala predmetnog društva i svakih 0,1 % iznad tog praga.

            Članak 3.
            Izuzeća

               1.   U skladu s člankom 16. Uredbe (EU) br. 236/2012, privremene dodatne obveze transparentnosti iz članka 2. ne primjenjuju se na dionice uvrštene u trgovanje na uređenom tržištu ako se glavno mjesto trgovanja dionicama nalazi u trećoj zemlji.

               2.   Privremene dodatne obveze transparentnosti iz članka 2. ne primjenjuju se na aktivnosti održavanja tržišta.

               3.   Privremene dodatne obveze transparentnosti iz članka 2. ne primjenjuju se na neto kratku poziciju koja se odnosi na provedbu stabilizacije u skladu s člankom 5. Uredbe (EU) br. 596/2014 Europskog parlamenta i Vijaća (11).

            Članak 4.
            Stupanje na snagu i primjena
            Ova Odluka stupa na snagu odmah nakon objave na internetskoj stranici ESMA-e. Primjenjuje se od dana stupanja na snagu u razdoblju od tri mjeseca.

            Sastavljeno u Parizu 16. ožujka 2020.

                  Za Odbor nadzornih tijela

               Steven MAIJOOR

                  Predsjednik

            (1)  SL L 331, 15.12.2010., str. 84.

            (2)  SL L 86, 24.3.2012., str. 1.

            (3)  SL L 274, 9.10.2012., str. 1.

            (4)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html

            (5)  Austrija, Belgija, Finska, Francuska, Irska, Italija, Luksemburg, Nizozemska, Njemačka, Portugal i Španjolska.

            (6)  https://www.cnmv.es/portal/verDoc.axd?t={2ac24be5-78d8-4360-8199-c181c951e1e9}.

            (7)  http://www.consob.it/web/consob-and-its-activities/news-in-detail/-/asset_publisher/kcxlUuOyjO9x/content/press-release-12march-2020-short-selling-hp/718268.

            (8)  https://www.fca.org.uk/news/news-stories/temporary-prohibition-short-selling

            (9)  Usp. članak 5. Uredbe (EU) br. 236/2012.

            (10)  Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).

            (11)  Uredba (EU) br. 596/2014 Europskog parlamenta i Vijeća od 16. travnja 2014. o zlouporabi tržišta (Uredba o zlouporabi tržišta) te stavljanju izvan snage Direktive 2003/6/EZ Europskog parlamenta i Vijeća i direktiva Komisije 2003/124/EZ, 2003/125/EZ i 2004/72/EZ (SL L 173, 12.6.2014., str. 1.).

            PRILOG

            Napomena: Podatci od 15. ožujka 2020.
            Izvori: Refinitiv EIKON, ESMA

               Slika 2.

               Uspješnost europskih burzovnih indeksa

                        Postotna promjena od 20. veljače 2020.

                        Postotna promjena u 1 tj.

                        Eurostoxx50

                        –32,36

                        –19,99

                        AT

                        –36,96

                        –23,50

                        BE

                        –33,65

                        –20,44

                        BG

                        –18,26

                        –15,47

                        CY

                        –22,47

                        –15,33

                        CZ

                        –24,79

                        –14,30

                        DE

                        –32,44

                        –20,02

                        DK

                        –22,42

                        –14,19

                        EE

                        –20,92

                        –14,25

                        ES

                        –33,24

                        –20,84

                        FR

                        –32,07

                        –19,87

                        GR

                        –39,34

                        –20,17

                        HR

                        –25,18

                        –16,88

                        HU

                        –25,34

                        –16,99

                        IE

                        –28,85

                        –17,85

                        IS

                        –18,24

                        –4,16

                        IT

                        –36,39

                        –23,30

                        LT

                        –16,65

                        –9,98

                        LU

                        –35,66

                        –19,27

                        LV

                        –10,87

                        –7,28

                        MT

                        –9,05

                        –7,55

                        NL

                        –30,42

                        –18,52

                        NO

                        –29,25

                        –17,39

                        PL

                        –33,04

                        –21,68

                        PT

                        –29,08

                        –17,85

                        RO

                        –22,30

                        –16,55

                        SE

                        –27,51

                        –15,50

                        SI

                        –22,37

                        –13,61

                        SK

                        –5,69

                        –5,02

                        Izvor: Refinitiv Datastream.
                        Podatci od: 15. ožujka 2020.


title: Odluka Vijeća (EU) 2020/520 od 18. studenoga 2019. o potpisivanju, u ime Europske unije i njezinih država članica, Protokola uz Sporazum o suradnji o civilnom globalnom sustavu za satelitsku navigaciju (GNSS) između Europske zajednice i njezinih država članica i Ukrajine kako bi se uzelo u obzir pristupanje Republike Bugarske, Republike Hrvatske i Rumunjske Europskoj uniji

text:
                  15.4.2020

                  HR

                  Službeni list Europske unije

                  L 117/1

         ODLUKA VIJEĆA (EU) 2020/520
         od 18. studenoga 2019.
         o potpisivanju, u ime Europske unije i njezinih država članica, Protokola uz Sporazum o suradnji o civilnom globalnom sustavu za satelitsku navigaciju (GNSS) između Europske zajednice i njezinih država članica i Ukrajine kako bi se uzelo u obzir pristupanje Republike Bugarske, Republike Hrvatske i Rumunjske Europskoj uniji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 172. u vezi s člankom 218. stavkom 5.,
         uzimajući u obzir Akt o pristupanju Bugarske i Rumunjske i Akt o pristupanju Hrvatske, a posebno njihov članak 6. stavak 2.,
         uzimajući u obzir prijedlog Europske komisije,
         budući da:

                     (1)

                     Sporazum o suradnji o civilnom globalnom sustavu za satelitsku navigaciju (GNSS) između Europske zajednice i njezinih država članica i Ukrajine (1) („Sporazum”) potpisan je 1. prosinca 2005. i stupio je na snagu 1. prosinca 2013.

                     (2)

                     Bugarska i Rumunjska postale su države članice Unije 1. siječnja 2007., a Hrvatska je postala država članica Unije 1. srpnja 2013.

                     (3)

                     U skladu s člankom 6. stavkom 2. Akta o pristupanju Bugarske i Rumunjske i člankom 6. stavkom 2. Akta o pristupanju Hrvatske pristupanje Sporazumu treba dogovoriti sklapanjem protokola uz Sporazum. Tim odredbama predviđa se pojednostavnjeni postupak prema kojem protokol trebaju sklopiti Vijeće, koje odlučuje jednoglasno u ime država članica, i Ukrajina.

                     (4)

                     Vijeće je 23. listopada 2006. i 14. rujna 2012. ovlastilo Komisiju za otvaranje pregovora s dotičnim trećim zemljama radi sklapanja protokolâ uz međunarodne sporazume koje su sklopile Unija i njezine države članice.

                     (5)

                     Komisija je razmjenom verbalnih nota uspješno zaključila pregovore s Ukrajinom o Protokolu uz Sporazum o suradnji o civilnom globalnom sustavu za satelitsku navigaciju (GNSS) između Europske zajednice i njezinih država članica i Ukrajine kako bi se uzelo u obzir pristupanje Republike Bugarske, Republike Hrvatske i Rumunjske Europskoj uniji („Protokol”).

                     (6)

                     Protokol bi trebalo potpisati u ime Europske unije i njezinih država članica, podložno njegovu kasnijem sklapanju,

               DONIJELO JE OVU ODLUKU:

            Članak 1.
            Odobrava se potpisivanje u ime Unije i njezinih država članica Protokola uz Sporazum o suradnji o civilnom globalnom sustavu za satelitsku navigaciju (GNSS) između Europske zajednice i njezinih država članica i Ukrajine kako bi se uzelo u obzir pristupanje Republike Bugarske, Republike Hrvatske i Rumunjske Europskoj uniji, podložno sklapanju Protokola. (2)

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Protokola u ime Unije i njezinih država članica.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 18. studenoga 2019.

                  Za Vijeće

                  Predsjednik

               J. LEPPÄ

            (1)  SL L 125, 26.4.2014., str. 3.

            (2)  Tekst Protokola objavit će se zajedno s odlukom o njegovu sklapanju.


title: Odluka Vijeća (EU) 2020/522 od 7. travnja 2020. o stajalištu koje treba zauzeti u ime Europske unije u okviru Regionalnog upravljačkog odbora Prometne zajednice u pogledu određenih proračunskih pitanja u vezi s provedbom Ugovora o osnivanju Prometne zajednice

text:
                  15.4.2020

                  HR

                  Službeni list Europske unije

                  L 117/9

         ODLUKA VIJEĆA (EU) 2020/522
         od 7. travnja 2020.
         o stajalištu koje treba zauzeti u ime Europske unije u okviru Regionalnog upravljačkog odbora Prometne zajednice u pogledu određenih proračunskih pitanja u vezi s provedbom Ugovora o osnivanju Prometne zajednice
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91. i članak 100. stavak 2. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je potpisala Ugovor o osnivanju Prometne zajednice („UPZ”) u skladu s Odlukom Vijeća (EU) 2017/1937 (1). On je odobren 4. ožujka 2019. u ime Europske unije Odlukom Vijeća (EU) 2019/392 (2). Stupio je na snagu 1. svibnja 2019.

                     (2)

                     U skladu s člankom 35. UPZ-a Regionalni upravljački odbor Prometne zajednice („Upravljački odbor”) svake godine donosi proračun Prometne zajednice.

                     (3)

                     Upravljački odbor treba donijeti odluku o proračunu Prometne zajednice za 2020. kako bi se osigurala provedba UPZ-a.

                     (4)

                     Primjereno je utvrditi stajalište koje treba zauzeti u ime Unije u okviru Upravljačkog odbora jer je odluka koju treba donijeti Upravljački odbor potrebna za funkcioniranje Stalnog tajništva Prometne zajednice i imat će pravne učinke u odnosu na Uniju.

                     (5)

                     Ovlaštenje Komisije za privremeno izvršavanje proračuna Prometne zajednice ne mijenja bitne značajke ovlasti koje su toj instituciji dodijeljene Ugovorom o Europskoj uniji i Ugovorom o funkcioniranju Europske unije,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Regionalnog upravljačkog odbora Prometne zajednice u pogledu proračuna Prometne zajednice za 2020. temelji se na nacrtu odluke Upravljačkog odbora (3).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 7. travnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća (EU) 2017/1937 od 11. srpnja 2017. o potpisivanju, u ime Europske unije, i privremenoj primjeni Ugovora o osnivanju Prometne zajednice (SL L 278, 27.10.2017., str. 1.).

            (2)  Odluka Vijeća (EU) 2019/392 od 4. ožujka 2019. o sklapanju, u ime Europske unije, Ugovora o osnivanju Prometne zajednice. (SL L 71, 13.3.2019., str. 1.).

            (3)  Vidjeti dokument ST 6534/20 na http://register.consilium.europa.eu.


title: Odluka Vijeća od 14. travnja 2020. o donošenju stajališta Vijeća o nacrtu izmjene proračuna br. 1 Europske unije za financijsku godinu 2020. 2020/C 123 I/01

text:
                  16.4.2020

                  HR

                  Službeni list Europske unije

                  CI 123/1

         ODLUKA VIJEĆA
         od 14. travnja 2020.
         o donošenju stajališta Vijeća o nacrtu izmjene proračuna br. 1 Europske unije za financijsku godinu 2020.
         (2020/C 123 I/01)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegov članak 106.a,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (1), a posebno njezin članak 44.,
         budući da:

                     —

                     proračun Unije za financijsku godinu 2020. konačno je donesen 27. studenoga 2019. (2),

                     —

                     Komisija je 27. ožujka 2020. podnijela prijedlog koji sadrži nacrt izmjene proračuna br. 1 za opći proračun za financijsku godinu 2020.,

                     —

                     s obzirom na izbijanje bolesti COVID-19 i hitnu potrebu da se riješi s time povezana kriza u području javnog zdravlja, Vijeće mora bez odgode donijeti stajalište o nacrtu izmjene proračuna br. 1 za opći proračun za 2020. Stoga je u skladu s člankom 3. stavkom 3. Poslovnika Vijeća opravdano skratiti osmotjedno razdoblje za obavješćivanje nacionalnih parlamenata utvrđeno u članku 4. Protokola br. 1,

               ODLUČILO JE:

            Jedini članak
            Stajalište Vijeća o nacrtu izmjene proračuna br. 1 Europske unije za financijsku godinu 2020. doneseno je 14. travnja 2020.
            Cjeloviti tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/.

            Sastavljeno u Bruxellesu 14. travnja 2020.

                  Za Vijeće

                  Predsjednik

               G. GRLIĆ RADMAN

            (1)  SL L 193, 30.7.2018., str. 1.

            (2)  SL L 57, 27.2.2020., str. 1.


title: Odluka Vijeća od 14. travnja 2020. o donošenju stajališta Vijeća o nacrtu izmjene proračuna br. 2 Europske unije za financijsku godinu 2020. 2020/C 123 I/02

text:
                  16.4.2020

                  HR

                  Službeni list Europske unije

                  CI 123/3

         ODLUKA VIJEĆA
         od 14. travnja 2020.
         o donošenju stajališta Vijeća o nacrtu izmjene proračuna br. 2 Europske unije za financijsku godinu 2020.
         (2020/C 123 I/02)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 314., u vezi s Ugovorom o osnivanju Europske zajednice za atomsku energiju, a posebno njegov članak 106.a,
         uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (1), a posebno njezin članak 44.,
         budući da:

                     —

                     proračun Unije za financijsku godinu 2020. konačno je donesen 27. studenoga 2019. (2),

                     —

                     Komisija je 2. travnja 2020. podnijela prijedlog koji sadrži nacrt izmjene proračuna br. 2 za opći proračun za financijsku godinu 2020.,

                     —

                     s obzirom na izbijanje bolesti COVID-19 i hitnu potrebu da se riješi s time povezana kriza u području javnog zdravlja, Vijeće mora bez odgode donijeti stajalište o nacrtu izmjene proračuna br. 2 za opći proračun za 2020. Stoga je u skladu s člankom 3. stavkom 3. Poslovnika Vijeća opravdano skratiti osmotjedno razdoblje za obavješćivanje nacionalnih parlamenata utvrđeno u članku 4. Protokola br. 1,

               ODLUČILO JE:

            Jedini članak
            Stajalište Vijeća o nacrtu izmjene proračuna br. 2 Europske unije za financijsku godinu 2020. doneseno je 14. travnja 2020.
            Cjeloviti tekst dostupan je za čitanje ili preuzimanje na internetskim stranicama Vijeća: http://www.consilium.europa.eu/.

            Sastavljeno u Bruxellesu 14. travnja 2020.

                  Za Vijeće

                  Predsjednik

               G. GRLIĆ RADMAN

            (1)  SL L 193, 30.7.2018., str. 1.

            (2)  SL L 57, 27.2.2020., str. 1.


title: Odluka Vijeća (EU) 2020/577 od 24. travnja 2020.

text:
                  28.4.2020

                  HR

                  Službeni list Europske unije

                  L 134/1

         ODLUKA VIJEĆA (EU) 2020/577
         od 24. travnja 2020.

            o imenovanju dvaju zamjenika članova Odbora regija, koje je predložila Kraljevina Nizozemska

         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog nizozemske vlade,
         budući da:

                     (1)

                     Vijeće je 10. prosinca 2019., 20. siječnja 2020., 3. veljače 2020. i 26. ožujka 2020. donijelo odluke (EU) 2019/2157 (1), (EU) 2020/102 (2), (EU) 2020/144 (3) i (EU) 2020/511 (4) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025.

                     (2)

                     Dva mjesta zamjenika članova postala su slobodna istekom mandatâ gđe Christianne VAN DER WAL – ZEGGELINK i g. Johannesa Gerrita KRAMERA,

               DONIJELO JE OVU ODLUKU:

            Članak 1.
            U Odbor regija kao zamjenici članova imenuju se sljedeće osobe do kraja tekućeg mandata koji istječe 25. siječnja 2025.:

                        —

                        Mr Johannes Cornelius Gerardus Maria (John) BERENDS, Representative of a regional body with political accountability to an elected Assembly: Provinciale Staten van de provincie Gelderland,

                        —

                        Mr Klaas FOKKINGA, Representative of a regional body with political accountability to an elected Assembly: Provinciale Staten van de provincie Fryslân.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 24. travnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).

            (2)  Odluka Vijeća (EU) 2020/102 od 20. siječnja 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 20, 24.1.2020., str. 2.).

            (3)  Odluka Vijeća (EU) 2020/144 od 3. veljače 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 32, 4.2.2020., str. 16.).

            (4)  Odluka Vijeća (EU) 2020/511 od 26. ožujka 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 113, 8.4.2020., str. 18.).


title: Odluka (EU) 2020/586 Jedinstvenog sanacijskog odbora od 25. ožujka 2020. o razrješnici u pogledu izvršenja proračuna i zaključenju računa Jedinstvenog sanacijskog odbora za financijsku godinu 2018. (SRB/PS/2020/11)

text:
               29.4.2020

               HR

               Službeni list Europske unije

               L 135/13

      ODLUKA (EU) 2020/586 JEDINSTVENOG SANACIJSKOG ODBORA
      od 25. ožujka 2020.
      o razrješnici u pogledu izvršenja proračuna i zaključenju računa Jedinstvenog sanacijskog odbora za financijsku godinu 2018. (SRB/PS/2020/11)
      JEDINSTVENI SANACIJSKI ODBOR,
      uzimajući u obzir Ugovor o funkcioniranju Europske unije,
      uzimajući u obzir Uredbu (EU) br. 806/2014 Europskog parlamenta i Vijeća od 15. srpnja 2014. o utvrđivanju jedinstvenih pravila i jedinstvenog postupka za sanaciju kreditnih institucija i određenih investicijskih društava u okviru jedinstvenog sanacijskog mehanizma i jedinstvenog fonda za sanaciju te o izmjeni Uredbe (EU) br. 1093/2010 (1), a posebno članak 50. stavak 1. točku (b) i članak 63. stavak 8. Uredbe o jedinstvenom sanacijskom mehanizmu,
      uzimajući u obzir članke 97., 98. i 99. Financijske uredbe Jedinstvenog sanacijskog odbora (SRB) od 17. siječnja 2020.,
      uzimajući u obzir godišnje financijske izvještaje SRB-a za financijsku godinu 2018., koji su doneseni pisanim postupkom 26. lipnja 2019. („godišnji financijski izvještaji za 2018.”)
      uzimajući u obzir Godišnje izvješće SRB-a za financijsku godinu 2018. koje je pisanim postupkom doneseno 7. lipnja 2019. („Godišnje izvješće za 2018.”),
      uzimajući u obzir Godišnje izvješće Revizorskog suda o agencijama EU-a, koje sadrži izjavu o jamstvu u pogledu pouzdanosti računovodstvene dokumentacije te zakonitosti i pravilnosti transakcija, kao i dobrog financijskog upravljanja za financijsku godinu 2018., s odgovorima SRB-a („Godišnje izvješće Revizorskog suda za 2018.”),
      uzimajući u obzir Izvješće o godišnjim izvještajima za 2018., uključujući revizorska mišljenja, od 25. lipnja 2019. koje je pripremilo revizorsko društvo Mazars Réviseurs d’Enterprises („Revizorsko izvješće poduzeća Mazars za 2018.”),
      uzimajući u obzir Izvješće Revizorskog suda (u skladu s člankom 92. stavkom 4. Uredbe (EU) br. 806/2014) o svim potencijalnim obvezama koje nastaju kao rezultat zadaća iz Uredbe o jedinstvenom sanacijskom mehanizmu koje obavljaju Jedinstveni sanacijski odbor, Vijeće ili Komisija za financijsku godinu 2018. („Izvješće Revizorskog suda o potencijalnim obvezama za 2018.”)
      uzimajući u obzir Godišnje izvješće Službe za unutarnju reviziju za 2018. od 8. siječnja 2019. koje je predstavljeno Odboru i koje je on primio na znanje na svojoj plenarnoj sjednici 30. siječnja 2019. („Godišnje izvješće Službe za unutarnju reviziju za 2018.”),
      DONIO JE OVU ODLUKU:

                  1.

                  predsjednici SRB-a dati razrješnicu u pogledu izvršenja proračuna SRB-a za financijsku godinu 2018.;

                  2.

                  odobriti zaključenje računa SRB-a za financijsku godinu 2018.;

                  3.

                  iznijeti svoja očitovanja u prijedlogu navedenom u nastavku;

                  4.

                  zatražiti od predsjednice Jedinstvenog sanacijskog odbora da o ovoj Odluci obavijesti Vijeće, Komisiju i Revizorski sud te da organizira njezinu objavu u Službenom listu Europske unije (serija L) i na internetskim stranicama SRB-a.

               Za Jedinstveni sanacijski odbor

            Dr. Thorsten PÖTZSCH

               Sudionik plenarne sjednice

         (1)  SL L 225, 30.7.2014., str. 1.


title: Odluka Europskog odbora za sistemske rizike оd 20. ožujka 2020. o izmjeni Odluke ESRB/2011/1 o donošenju Poslovnika Europskog odbora za sistemske rizike (ESRB/2020/3) 2020/C 140/04

text:
                  29.4.2020

                  HR

                  Službeni list Europske unije

                  C 140/5

         ODLUKA EUROPSKOG ODBORA ZA SISTEMSKE RIZIKE
         оd 20. ožujka 2020.
         o izmjeni Odluke ESRB/2011/1 o donošenju Poslovnika Europskog odbora za sistemske rizike (ESRB/2020/3)
         (2020/C 140/04)
         OPĆI ODBOR EUROPSKOG ODBORA ZA SISTEMSKE RIZIKE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1092/2010 Europskog parlamenta i Vijeća od 24. studenoga 2010. o makrobonitetnom nadzoru financijskog sustava Europske unije i osnivanju Europskog odbora za sistemske rizike (1), a osobito njezin članak 6. stavak 4.,
         uzimajući u obzir Uredbu Vijeća (EU) br. 1096/2010 od 17. studenoga 2010. o dodjeli posebnih zadaća Europskoj središnjoj banci u vezi s funkcioniranjem Europskog odbora za sistemske rizike (2),
         budući da:

                     (1)

                     Uredba (EU) 2019/2176 Europskog parlamenta i Vijeća (3) kojom je izmijenjena Uredba (EU) br. 1092/2010 donesena je 18. prosinca 2019. Određene izmjene uvedene Uredbom (EU) 2019/2176 trebaju se odraziti u Poslovniku Europskog odbora za sistemske rizike (ESRB) izmjenama odredbi o članstvu u Općem odboru ESRB-a (dalje u tekstu „Opći odbor“) i odgovarajućim prilagodbama odredbi o Upravljačkom odboru, Savjetodavnom tehničkom odboru ESRB-a (dalje u tekstu „Savjetodavni tehnički odbor“) i predsjedniku i potpredsjedniku ESRB-a.

                     (2)

                     Potpredsjednik Savjetodavnog tehničkog odbora do sada je biran između članova Savjetodavnog tehničkog odbora. Potpredsjednika bi trebalo birati između članova Savjetodavnog tehničkog odbora i dužnosnika na visokoj razini tijela zastupljenih u Općem odboru kako bi se omogućila veća fleksibilnost u pogledu izbora potpredsjednika.

                     (3)

                     Odluku ESRB/2011/1 Europskog odbora za sistemske rizike (4) kojom se uređuje Poslovnik ESRB-a, trebalo bi stoga na odgovarajući način izmijeniti,

               DONIO JE OVU ODLUKU:

            Članak 1.
            Izmjene
            Odluka ESRB/2011/1 mijenja se kako slijedi:

                        1.

                        članak 3. zamjenjuje se sljedećim:

                           „Članak 3.

                           Članstvo

                              1.   Ako je država članica, u kojoj nacionalna središnja banka nije imenovano tijelo u skladu s Direktivom 2013/36/EU Europskog parlamenta i Vijeća (*1) ili Uredbom (EU) br. 575/2013 Europskog parlamenta i Vijeća  (*2), imenovala predstavnika na visokoj razini imenovanog tijela kao člana Općeg odbora s pravom glasa na temelju članka 6. stavka 1. točke (b) Uredbe (EU) br. 1092/2010, to imenovano tijelo obavještava Tajništvo ESRB-a o imenu tog predstavnika na visokoj razini.

                              2.   Europska komisija obavještava Tajništvo ESRB-a o imenu svog predstavnika za potrebe članka 6. stavka 1. točke (c) Uredbe (EU) br. 1092/2010.

                              3.   Nacionalna nadležna tijela, nacionalna tijela kojima je povjereno provođenje makrobonitetne politike ili nacionalne središnje banke, prema potrebi, u skladu s člankom 6. stavkom 2. točkom (a) Uredbe (EU) br. 1092/2010 obavještavaju Tajništvo ESRB-a o imenima svojih odnosnih predstavnika na visokoj razini ili, prema potrebi, u skladu s člankom 6. stavkom 3. Uredbe (EU) br. 1092/2010, o zajedničkom predstavniku koji je imenovan članom Općeg odbora bez prava glasa.

                              4.   Tajništvo ESRB-a vodi, ažurira i objavljuje popis članova Općeg odbora s pravom glasa i bez prava glasa. U popisu se navode pojedini članovi i tijela, nacionalne središnje banke ili druge institucije ili odbori koje ti članovi predstavljaju. Tajništvo ESRB-a mora se obavijestiti bez nepotrebnog odgađanja o svakoj promjeni ovog popisa.“;

                        2.

                        u članku 4. stavak 2. zamjenjuje se sljedećim:

                           „2.   Osim članova s pravom glasa, predsjednik Nadzornog odbora ESB-a, predsjednik Jedinstvenog sanacijskog odbora i predsjednik Ekonomskog i financijskog odbora, samo jedan od predstavnika na visokoj razini po državi članici nacionalnog nadzornog tijela, nacionalnog tijela kojemu je povjereno provođenje makrobonitetne politike ili nacionalne središnje banke, kako je navedeno u članku 6. stavku 2. točki (a) Uredbe (EU) br. 1092/2010, sjedi za glavnim stolom za vrijeme rasprave o točkama za koje je određen kao nacionalni predstavnik na visokoj razini; ostali nacionalni predstavnici na visokoj razini prisustvuju kao promatrači. U slučaju odsustva zajedničkog predstavnika kako je navedeno u članku 6. stavku 3. Uredbe (EU) br. 1092/2010, odnosni nacionalni predstavnici na visokoj razini međusobno se povezuju i obavještavaju Tajništvo ESRB-a najmanje pet kalendarskih dana prije sjednice Općeg odbora o točkama dnevnog reda sjednice Općeg odbora na kojima će sudjelovati. Ako nije postignut sporazum o provedbi pravila rotacije odnosnih predstavnika na visokoj razini iz članka 6. stavka 3. Uredbe (EU) br. 1092/2010 nacionalni član Općeg vijeća s pravom glasa odlučuje, prije svake sjednice, koji nacionalni predstavnik na visokoj razini treba sjediti za glavnim stolom tijekom rasprave o odnosnoj točki i o tome obavješćuje predstavnike.“;

                        3.

                        članak 5. mijenja se kako slijedi:

                                    (a)

                                    stavak 1. zamjenjuje se sljedećim:

                                                „1.

                                                Predsjednik ESRB-a izrađuje preliminarni dnevni red za redovitu sjednicu Općeg odbora i dostavlja ga Upravljačkom odboru radi savjetovanja najmanje osam kalendarskih dana prije sjednice Upravljačkog odbora zajedno s pripadajućom dokumentacijom. Nakon toga predsjednik podnosi privremeni dnevni red članovima Općeg odbora zajedno s pripadajućom dokumentacijom najmanje deset kalendarskih dana prije sjednice Općeg odbora. Pri planiranju rada i pripremi dnevnog reda sjednice Općeg odbora uzimaju se u obzir sljedeći zahtjevi:

                                                            (a)

                                                            sudjelovanje predstavnika na visokoj razini odgovarajućih tijela iz trećih zemalja u skladu s člankom 4. stavkom 6. trebalo bi se, u skladu s člankom 9. stavkom 5. Uredbe (EU) br. 1092/2010, odnositi samo na pitanja relevantna za Uniju, isključujući bilo koji slučaj u kojem bi se moglo raspravljati o situaciji u pojedinačnoj financijskoj instituciji ili državi članici;

                                                            (b)

                                                            od članova koji sudjeluju u skladu s člankom 4. stavkom 7. može se tražiti da ne sudjeluju na sjednicama Općeg odbora ili na dijelovima takvih sjednica koji se odnose na određene točke dnevnog rada, kada se raspravlja o situaciji u pojedinačnoj financijskoj instituciji ili državi članici.“;

                                    (b)

                                    stavak 2.a zamjenjuje se sljedećim:

                                                „2.a

                                                Nakon primitka privremenog dnevnog reda svaki član može, u roku od tri radna dana ESB-a, dostaviti zahtjev Tajništvu ESRB-a za točku dnevnog reda o kojoj će se raspravljati bez sudjelovanja predstavnika tijela iz trećih zemalja ili članova koji sudjeluju u skladu s člankom 4. stavkom 7., ako član smatra da nisu ispunjeni zahtjevi iz točaka (a) i/ili (b) stavka 1., ovisno o slučaju. Identitet člana koji podnosi zahtjev neće se odavati.“;

                                    (c)

                                    stavak 4. zamjenjuje se sljedećim:

                                                „4.

                                                Predsjednik ESRB-a dostavlja nacrt zapisnika članovima Općeg odbora radi davanja primjedbi i odobrenja u pisanom obliku najkasnije dva tjedna nakon sjednice ili, ako to nije moguće, prije sljedeće sjednice. Voditelj Tajništva ESRB-a potpisuje zapisnik nakon što je odobren. Predstavnici odgovarajućih tijela iz trećih zemalja i članovi koji sudjeluju u skladu s člankom 4. stavkom 7. mogu primiti i/ili davati primjedbe samo na nacrt zapisnika o točkama dnevnog reda na kojima su sudjelovali.“;

                                    (d)

                                    stavak 5. zamjenjuje se sljedećim:

                                                „5.

                                                Sjednice Općeg odbora povjerljive su. Opći odbor može odlučiti javno objaviti ishod svojih rasprava, u skladu s primjenjivim zahtjevima povjerljivosti i na način koji ne omogućuje utvrđivanje identiteta pojedinačnog člana Općeg odbora ili pojedinačnog tijela, nacionalne središnje banke, institucije ili odbora. Opći odbor može također odlučiti održati konferenciju za tisak nakon svoje sjednice.“;

                        4.

                        u članku 6. stavak 2. zamjenjuje se sljedećim:

                           „2.   U skladu s člankom 10. stavkom 4. Uredbe (EU) br. 1092/2010, za glasovanje Općeg odbora potreban je kvorum od dvije trećine članova s pravom glasa. Ako nema kvoruma, predsjednik ESRB-a može sazvati izvanrednu sjednicu na kojoj se odluke mogu donijeti ako je prisutna jedna trećina članova s pravom glasa, u kojem se slučaju primjenjuju odredbe druge rečenice članka 2. stavka 2.“;

                        5.

                        članak 7. mijenja se kako slijedi:

                                    (a)

                                    točka (a) zamjenjuje se sljedećim:

                                                „(a)

                                                izborno tijelo sastavljeno je od nacionalnih članova Općeg odbora s pravom glasa ad personam;“;

                                    (b)

                                    točka (b) zamjenjuje se sljedećim:

                                                „(b)

                                                predsjednik ESRB-a poziva nacionalne članove Općeg odbora s pravom glasa na izbornu sjednicu najmanje 15 kalendarskih dana unaprijed. Predsjednik također poziva prihvatljive kandidate na iskazivanje interesa. Voditelj Tajništva ESRB-a djeluje kao tajnik izbornog tijela.“;

                        6.

                        članak 8. zamjenjuje se sljedećim:

                           „Članak 8.

                           Članstvo

                              1.   Nacionalni članovi Općeg odbora s pravnom glasa prihvatljivi su kandidati za izbor četiri nacionalna člana Upravljačkog odbora iz članka 11. stavka 1. točke (c) Uredbe (EU) br. 1092/2010.

                              2.   S obzirom na broj država članica koje su države članice sudionice kako je definirano u članku 2. stavku 1. Uredbe (EU) br. 1024/2013 i onih koje to nisu u vrijeme izbora, izborno tijelo sastavljeno od nacionalnih članova Općeg odbora s pravom glasa određuje odgovarajući broj članova Upravljačkog odbora iz država članica sudionica i iz država članica nesudionica iz članka 11. stavka 1. točke (c) Uredbe (EU) br. 1092/2010. Za navedene potrebe, izborno tijelo zaokružuje broj na viši ili niži najbliži cijeli broj.

                              3.   Uzimajući u obzir gore navedeno utvrđivanje od strane izbornog tijela, predsjednik ESRB-a poziva prihvatljive kandidate na iskazivanje interesa najkasnije u roku od 15 kalendarskih dana prije izbora. Predsjednik ESRB-a predlaže izbornom tijelu popis kandidata na temelju interesa iskazanog prije otvaranja sjednice sazvane radi izbora.

                              4.   Predsjednik organizira jedno ili više tajnih glasovanja na temelju kojih se biraju prihvatljivi kandidati koji dobiju najviše glasova u skladu s omjerom iz stavka 2. U slučaju jednakog broja glasova provodi se uzastopno glasovanje. Pri glasovanju članovi izbornog tijela nastoje osigurati uravnoteženu zastupljenost država članica.

                              5.   Za izbor svakog od četiri nacionalna člana iz članak 11. stavka 1. točke (c) Uredbe (EU) br. 1092/2010 potrebna je obična većina glasova članova izbornog tijela prisutnih na sjednici.“;

                        7.

                        članak 9. mijenja se kako slijedi:

                                    (a)

                                    stavak 2. zamjenjuje se sljedećim:

                                                „2.

                                                Upravljački odbor odlučuje o datumu svojih sjednica na zajednički prijedlog svojeg predsjednika i prvog potpredsjednika ESRB-a. Redovite sjednice u pravilu se održavaju unutar četiri tjedna prije sjednice Općeg odbora.“;

                                    (b)

                                    stavak 4. zamjenjuje se sljedećim:

                                                „4.

                                                Predsjednik Upravljačkog odbora i prvi potpredsjednik ESRB-a mogu također pozvati, svaki samoinicijativno ili na prijedlog drugog člana Upravljačkog odbora, druge osobe da prisustvuju sjednicama Upravljačkog odbora, kada je to potrebno i u skladu sa zahtjevima povjerljivosti.“;

                                    (c)

                                    stavak 5. zamjenjuje se sljedećim:

                                                „5.

                                                Ako član Upravljačkog odbora ne može prisustvovati sjednici, moguće je imenovati zamjenika u pisanom obliku. Predsjednika Savjetodavnog znanstvenog odbora zamjenjuje u pravilu jedan od dva potpredsjednika Savjetodavnog znanstvenog odbora. Potpredsjednik Savjetodavnog tehničkog odbora zamjenik je predsjednika Savjetodavnog tehničkog odbora. O tim se promjenama voditelja Tajništva ESRB-a obavještava prije sjednice Upravljačkog odbora, pravodobno i u pisanom obliku.“;

                        8.

                        članak 10. mijenja se kako slijedi:

                                    (a)

                                    stavak 1. zamjenjuje se sljedećim:

                                                „1.

                                                Predsjednik i prvi potpredsjednik ESRB-a zajednički predlažu dnevni red za svaku sjednicu Upravljačkog odbora, a Upravljački odbor ga prihvaća na početku sjednice. Predsjednik i prvi potpredsjednik ESRB-a zajednički sastavljaju privremeni dnevni red koji se u načelu dostavlja zajedno s drugim pripadajućim dokumentima članovima Upravljačkog odbora najkasnije deset kalendarskih dana prije sjednice. Svi članovi Upravljačkog odbora mogu predsjedniku i prvom potpredsjedniku ESRB-a predlagati točke i dokumente koje će razmatrati Upravljački odbor.“

                                    (b)

                                    stavak 2. zamjenjuje se sljedećim:

                                                „2.

                                                Upravljački odbor unaprijed ispituje točke preliminarnog dnevnog reda za sjednicu Općeg odbora zajedno s pripadajućom dokumentacijom. Upravljački odbor osigurava pripremu spisa za Opći odbor i, kada je to potrebno, predlaže mogućnosti ili rješenja. Pri planiranju rada i pripremi dnevnog reda sjednice Općeg odbora uzimaju se u obzir, prema potrebi, zahtjevi iz članka 5. stavka 1. točke (a) i (b). Upravljački odbor redovito izvješćuje Opći odbor o razvoju aktivnosti ESRB-a.“;

                        9.

                        članak 13. mijenja se kako slijedi:

                                    (a)

                                    stavak 2.a zamjenjuje se sljedećim:

                                                „2.a

                                                Jedan predstavnik nacionalne središnje banke Irske i Norveške, a kada se radi o Lihtenštajnu, jedan predstavnik Ministarstva financija te jedan predstavnik nadležnog nacionalnog nadzornog tijela svake od tih država članica EFTA-e sudjeluje u Savjetodavnom tehničkom odboru.
                                                Predsjednik Savjetodavnog tehničkog odbora može također pozvati na svoju inicijativu ili na prijedlog jednog ili više drugih članova Savjetodavnog tehničkog odbora, predstavnika na visokoj razini imenovanog tijela imenovanog u skladu s člankom 6. stavkom 1. točkom (b) Uredbe (EU) br. 1092/2010 i/ili predstavnika na visokoj razini nacionalnog tijela kojemu je povjereno provođenje makrobonitetne politike kako je navedeno u članku 6. stavku 2. točki (a) te Uredbe da sudjeluje na sjednicama Savjetodavnog tehničkog odbora kada je to potrebno i u skladu sa zahtjevima povjerljivosti.
                                                Predsjednik Savjetodavnog tehničkog odbora može također pozvati na svoju inicijativu ili na prijedlog jednog ili više drugih članova Savjetodavnog tehničkog odbora, predstavnika na visokoj razini odgovarajućeg tijela iz treće zemlje u skladu s člankom 9. stavkom 5. Uredbe (EU) br. 1092/2010 da sudjeluje na sjednicama Savjetodavnog tehničkog odbora kada je to potrebno i u skladu sa zahtjevima povjerljivosti.“;

                                    (b)

                                    stavak 5. zamjenjuje se sljedećim:

                                                „5.

                                                Članovi Savjetodavnog tehničkog odbora biraju potpredsjednika Savjetodavnog tehničkog odbora. Izbor se provodi tajnim glasovanjem običnom većinom danih glasova. Članovi Savjetodavnog tehničkog odbora i dužnosnici na visokoj razini institucija članica ESRB-a prihvatljivi su kandidati. Predstavnik Savjetodavnog znanstvenog odbora ne može biti izabran kao potpredsjednik Savjetodavnog tehničkog odbora. Mandat potpredsjednika Savjetodavnog tehničkog odbora traje tri godine s mogućnošću reizbora.“;

                                    (c)

                                    stavak 7. zamjenjuje se sljedećim:

                                                „7.

                                                Predsjednik Savjetodavnog tehničkog odbora predlaže dnevni red najkasnije deset kalendarskih dana prije sjednice, pripremljen u skladu s člankom 13. stavkom 3. Uredbe (EU) br. 1092/2010, koji se dostavlja Savjetodavnom tehničkom odboru na odobrenje. Tajništvo ESRB-a stavlja na raspolaganje dokumente za točke dnevnog reda svim članovima Savjetodavnog tehničkog odbora. Pri planiranju rada i pripremi dnevnog reda sjednice Savjetodavnog tehničkog odbora uzimaju se u obzir sljedeći zahtjevi:

                                                            (a)

                                                            sudjelovanje predstavnika na visokoj razini odgovarajućih tijela iz trećih zemalja u skladu s člankom 13. stavkom 2.a. trebalo bi se odnositi samo na pitanja relevantna za Uniju, isključujući bilo koji slučaj u kojem bi se moglo raspravljati o situaciji u pojedinačnoj financijskog instituciji ili državi članici;

                                                            (b)

                                                            od predstavnika odgovarajućih tijela iz država članica EFTA-e može se tražiti da ne sudjeluju na sjednicama Savjetodavnog tehničkog odbora ili na dijelovima takvih sjednica koji se odnose na određene točke dnevnog rada, kada bi se moglo raspravljati o situaciji u pojedinačnoj financijskoj instituciji iz Unije ili državi članici.

                                          Nakon primitka privremenog dnevnog reda svaki predstavnik može, u roku od tri radna dana ESB-a, dostaviti zahtjev Tajništvu ESRB-a za točku dnevnog reda o kojoj će se raspravljati bez sudjelovanja onih predstavnika koji sudjeluju u skladu s člankom 13. stavkom 2.a, kada nisu ispunjeni zahtjevi iz stavka 7. točke (a) i/ili (b), ovisno o slučaju. Identitet predstavnika koji podnosi zahtjev neće se odavati.“;

                        (d)

                        stavak 8. zamjenjuje se sljedećim:

                                    „8.

                                    Tajništvo ESRB-a pomaže Savjetodavnom tehničkom odboru. Voditelj Tajništva ESRB-a sastavlja zapisnik o ishodu sjednica Savjetodavnog tehničkog odbora, koji se dostavlja radi davanja primjedbi i odobrenja najkasnije dva tjedna nakon sjednice ili, ako to nije moguće, prije sljedeće sjednice.“;

                        10.

                        u članku 14. stavak 1. zamjenjuje se sljedećim:

                           „1.   Opći odbor daje mišljenje o kandidatu/kandidatima koje ESB izabere za mjesto voditelja Tajništva ESRB-a u skladu s člankom 3. stavkom 2. Uredbe (EU) br. 1096/2010. Opći odbor, u okviru otvorenog i transparentnog postupka, procjenjuje posjeduju li kandidati iz užeg izbora za mjesto voditelja Tajništva kvalitete, nepristranost i iskustvo potrebno za upravljanje Tajništvom. Opći odbor dovoljno podrobno obavještava Europski parlament i Vijeće o postupku procjene i savjetovanja.“,

                        11.

                        u članku 19. stavak 2. zamjenjuje se sljedećim:

                           „2.   Upozorenja i preporuke ESRB-a donosi Opći odbor te ih potpisuje predsjednik ESRB-a ili voditelj Tajništva ESRB-a radi potvrde da su u skladu s odlukom Općeg odbora.“,

                        12.

                        u članku 25. stavak 2. zamjenjuje se sljedećim:

                           „2.   Opći odbor, Upravljački odbor, Savjetodavni tehnički odbor i Savjetodavni znanstveni odbor mogu održati javne ili nejavne rasprave. Zainteresirane strane kao što su sudionici na tržištu, udruge potrošača i akademski stručnjaci koji se saslušavaju na raspravi izabiru se na nediskriminacijski način, uzimajući u obzir pravilno postupanje u određenim situacijama.“;

                        13.

                        u članku 27. stavak 1. zamjenjuje se sljedećim:

                           „1.   Pravne instrumente ESRB-a donosi Opći odbor te ih potpisuje predsjednik ESRB-a ili voditelj Tajništva ESRB-a radi potvrde da su u skladu s odlukom Općeg odbora.“,

                        14.

                        u članku 28. stavak 2. zamjenjuje se sljedećim:

                           „2.   Sporazume iz članka 8. stavka 4. i članka 16. stavka 3. Uredbe (EU) br. 1092/2010 i sve ostale sporazume s drugim institucijama ili tijelima u vezi s razmjenom informacija, uključujući povjerljive informacije, odobrava Opći odbor te ih potpisuje predsjednik ESRB-a u njegovo ime.“;

            Članak 2.
            Stupanje na snagu
            Ova Odluka stupa na snagu 24. ožujka 2020.

            Sastavljeno u Frankfurtu na Majni 20. ožujka 2020.

               Francesco MAZZAFERRO

                  Voditelj Tajništva ESRB-a

                  u ime Općeg odbora ESRB-a

            (1)  SL L 331, 15.12.2010., str. 1.

            (2)  SL L 331, 15.12.2010., str. 162.

            (3)  Uredba (EU) 2019/2176 Europskog parlamenta i Vijeća od 18. prosinca 2019. o izmjeni Uredbe (EU) br. 1092/2010 o makrobonitetnom nadzoru financijskog sustava Europske unije i osnivanju Europskog odbora za sistemske rizike (SL L 334, 27.12.2019., str. 146.).

            (4)  Odluka ESRB/2011/1 Europskog odbora za sistemske rizike od 20. siječnja 2011. o donošenju Poslovnika Europskog odbora za sistemske rizike (SL C 58, 24.2.2011., str. 4.).

            (*1)  Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (SL L 176, 27.6.2013., str. 338.).

            (*2)  Uredba (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.).


title: Odluka Vijeća od 28. travnja 2020. o imenovanju članova Znanstvenog i tehničkog odbora 2020/C 145/01

text:
                  30.4.2020

                  HR

                  Službeni list Europske unije

                  C 145/1

         ODLUKA VIJEĆA
         od 28. travnja 2020.
         o imenovanju članova Znanstvenog i tehničkog odbora
         (2020/C 145/01)
         VIJEĆE EUROPSKE UNIJE,
         uzimajući u obzir Ugovor o osnivanju Europske zajednice za atomsku energiju, a posebno njegov članak 134. stavak 2.,
         nakon savjetovanja s Europskom komisijom,
         budući da:

                     (1)

                     Vijeće je Odlukom od 6. studenoga 2018. (1) imenovalo članove Znanstvenog i tehničkog odbora („Odbor”) za razdoblje od 6. studenoga 2018. do 6. studenoga 2023.

                     (2)

                     Nakon što je g. Eugenijus UŠPURAS preminuo mjesto člana Odbora postalo je slobodno. Stoga bi trebalo imenovati novoga člana za preostalo vrijeme mandata g. Eugenijusa UŠPURASA.

                     (3)

                     Nakon ostavke g. Grzegorza WROCHNE mjesto člana Odbora postalo je slobodno. Stoga bi trebalo imenovati novoga člana za preostalo vrijeme mandata g. Grzegorza WROCHNE,

               DONIJELO JE OVU ODLUKU:

            Članak 1.
            G. Egidijus URBONAVIČIUS i g. Józef SOBOLEWSKI imenuju se članovima Znanstvenog i tehničkog odbora do 6. studenoga 2023.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 28. travnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća od 6. studenoga 2018. o imenovanju članstva Znanstvenog i tehničkog odbora (SL C 403, 9.11.2018., str. 2.).


title: Odluka Vijeća (ZVSP) 2020/607 od 4. svibnja 2020. o izmjeni Odluke (ZVSP) 2019/1720 o mjerama ograničavanja s obzirom na stanje u Nikaragvi

text:
                  4.5.2020

                  HR

                  Službeni list Europske unije

                  LI 139/4

         ODLUKA VIJEĆA (ZVSP) 2020/607
         od 4. svibnja 2020.
         o izmjeni Odluke (ZVSP) 2019/1720 o mjerama ograničavanja s obzirom na stanje u Nikaragvi
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 14. listopada 2019. donijelo Odluku (ZVSP) 2019/1720 (1) o mjerama ograničavanja s obzirom na stanje u Nikaragvi.

                     (2)

                     Vijeće je 14. listopada 2019. također usvojilo zaključke u kojima podsjeća na svoju zabrinutost zbog pogoršanja političke i socijalne situacije u Nikaragvi te na oštru osudu represije nad političkim protivnicima, prosvjednicima, neovisnim medijima i organizacijama civilnog društva koju od travnja 2018. provode sigurnosne snage i provladine oružane skupine. Unija je također potvrdila svoju odlučnost da se koristi svim svojim instrumentima kako bi pružila potporu mirnom rješenju krize dogovorenom u pregovorima i svoju namjeru da pomno prati stanje u zemlji kako bi reagirala na daljnje pogoršanje stanja ljudskih prava i vladavine prava.

                     (3)

                     Vijeće je, ističući svoju zabrinutost u pogledu cjelokupne situacije u odnosu na stanje ljudskih prava i demokratsko upravljanje, donijelo mjere ograničavanja te napomenulo da će se te mjere primjenjivati postupno i fleksibilno kao i da bi se u slučaju kontinuirane stagnacije i daljnjeg pogoršanja u odnosu na stanje ljudskih prava i vladavinu pravu mogla dodati određena uvrštenja na popis.

                     (4)

                     S obzirom na to da je stanje u Nikaragvi i dalje teško, šest osoba trebalo bi uključiti na popis fizičkih i pravnih osoba, subjekata i tijela koji podliježu mjerama ograničavanja naveden u Prilogu Odluci (ZVSP) 2019/1720.

                     (5)

                     Prilog Odluci (ZVSP) 2019/1720 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilog Odluci (ZVSP) 2019/1720 mijenja se kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 4. svibnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća (ZVSP) 2019/1720 od 14. listopada 2019. o mjerama ograničavanja s obzirom na stanje u Nikaragvi (SL L 262, 15.10.2019., str. 58.).

            PRILOG
            Sljedeći unosi umeću se pod naslovom „Popis fizičkih i pravnih osoba, subjekata i tijela iz članaka 1. i 2.” u Prilogu Odluci (ZVSP) 2019/1720:

                           Ime i prezime

                           Identifikacijski podaci

                           Razlozi

                           Datum uvrštenja na popis

                           „1.

                           Ramón Antonio AVELLÁN MEDAL

                           Datum rođenja: 11. studenoga 1954.
                           Mjesto rođenja: Jinotepe, Nikaragva
                           Broj putovnice: A0008696
                           Izdana: 17. listopada 2011.
                           Vrijedi do: 17. listopada 2021.
                           Spol: muški

                           Zamjenik glavnog direktora nikaragvanske nacionalne policije (NNP) i bivši ravnatelj policije u Masayi. Odgovoran za teška kršenja ljudskih prava i za represiju civilnog društva i demokratske oporbe u Nikaragvi, među ostalim koordiniranjem represije nad prosvjednicima u Masayi 2018.

                           4.5.2020.

                           2.

                           Sonia CASTRO GONZÁLEZ

                           Datum rođenja: 29. rujna 1967.
                           Mjesto rođenja: Carazo, Nikaragva
                           Broj putovnice: A00001526
                           Izdana: 19. studenoga 2019.
                           Vrijedi do: 19. studenoga 2028.
                           Broj osobne iskaznice: 0422909670000N
                           Spol: ženski

                           Posebna savjetnica predsjednika Nikaragve za zdravstvo i bivša ministrica zdravstva. Odgovorna za teška kršenja ljudskih prava i za represiju civilnog društva i demokratske oporbe u Nikaragvi, među ostalim sprečavanjem pristupa hitnoj medicinskoj pomoći ozlijeđenim civilima koji su sudjelovali u prosvjedima te izdavanjem naredbe bolničkom osoblju da prijave prosvjednike koje je policija dovela u bolnicu.

                           4.5.2020.

                           3.

                           Francisco Javier DÍAZ MADRIZ

                           Datum rođenja: 3. kolovoza 1961.
                           Spol: muški

                           Glavni direktor nikaragvanske nacionalne policije (NNP) od 23. kolovoza 2018. i bivši zamjenik glavnog direktora NNP-a. Odgovoran za teška kršenja ljudskih prava i za represiju civilnog društva i demokratske oporbe u Nikaragvi, među ostalim predvodeći policijske snage koje su počinile nasilje nad civilima, uključujući prekomjernu uporabu sile, proizvoljna uhićenja i zadržavanja te mučenja.

                           4.5.2020.

                           4.

                           Néstor MONCADA LAU

                           Datum rođenja: 2. ožujka 1954.
                           Spol: muški

                           Osobni savjetnik predsjednika Nikaragve za pitanja nacionalne sigurnosti. U tom svojstvu bio je izravno uključen u i odgovoran za odlučivanje o pitanjima nacionalne sigurnosti i uvođenje represivnih politika koje je država Nikaragva provodila protiv osoba koje sudjeluju u prosvjedima, predstavnika oporbe i novinara u Nikaragvi od travnja 2018.

                           4.5.2020.

                           5.

                           Luís PÉREZ OLIVAS

                           Datum rođenja: 8. siječnja 1956.
                           Spol: muški

                           Glavni povjerenik i glavni službenik za pravnu pomoć (DAEJ) u kaznenoj ustanovi „El Chipote”. Odgovoran za teška kršenja ljudskih prava, među ostalim mučenje, uporabu prekomjerne sile, zlostavljanje pritvorenika i druge oblike ponižavajućeg postupanja.

                           4.5.2020.

                           6.

                           Justo PASTOR URBINA

                           Datum rođenja: 29. siječnja 1956.
                           Spol: muški

                           Načelnik odjela za posebne operacije policije (DOEP). Bio je izravno uključen u provedbu represivnih politika protiv prosvjednika i oporbe u Nikaragvi, posebno u Managui. U tom je kontekstu odgovoran za teška kršenja ljudskih prava i za represiju civilnog društva i demokratske oporbe u Nikaragvi.

                           4.5.2020.”


title: Odluka Vijeća (EU) 2020/608 od 24. travnja 2020. o potpisivanju, u ime Unije, Sporazuma između Europske unije i Republike Koreje o određenim aspektima usluga u zračnom prijevozu

text:
                  5.5.2020

                  HR

                  Službeni list Europske unije

                  L 142/1

         ODLUKA VIJEĆA (EU) 2020/608
         od 24. travnja 2020.
         o potpisivanju, u ime Unije, Sporazuma između Europske unije i Republike Koreje o određenim aspektima usluga u zračnom prijevozu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 5. lipnja 2003. ovlastilo Komisiju za otvaranje pregovora s trećim zemljama o zamjeni određenih odredaba u postojećim bilateralnim sporazumima sporazumom na razini Unije.

                     (2)

                     Komisija je u ime Unije u pregovorima dogovorila sporazum između Europske unije i Republike Koreje o određenim aspektima usluga u zračnom prijevozu („Sporazum”). Pregovori su uspješno zaključeni parafiranjem Sporazuma 12. studenoga 2008.

                     (3)

                     Vijeće je 31. ožujka 2009. donijelo odluku o potpisivanju Sporazuma („odluka iz 2009.”). Međutim, zbog oklijevanja Republike Koreje Sporazum nije potpisan.

                     (4)

                     Republika Koreja je 2018. ponovno izrazila interes za potpisivanje i sklapanje Sporazuma. Budući da je od donošenja odluke iz 2009. parafiran ili potpisan niz novih bilateralnih sporazuma o uslugama u zračnom prijevozu između država članica i Republike Koreje, Sporazum je ažuriran. Stoga je potrebna nova odluka Vijeća o potpisivanju Sporazuma.

                     (5)

                     Cilj je Sporazuma usklađivanje bilateralnih sporazuma o uslugama u zračnom prijevozu između 22 države članice i Republike Koreje s pravom Unije.

                     (6)

                     Sporazum bi trebalo potpisati,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma između Europske unije i Republike Koreje o određenim aspektima usluga u zračnom prijevozu, podložno sklapanju navedenog Sporazuma (1).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 24. travnja 2020.

                  Za Vijeće

                  Predsjednik

               G. GRLIĆ RADMAN

            (1)  Tekst Sporazuma objavit će se zajedno s odlukom o njegovu sklapanju.


title: Odluka Vijeća (ZVSP) 2020/610 od 4. svibnja 2020. o privremenom prihvatu određenih Palestinaca u države članice Europske unije

text:
                  5.5.2020

                  HR

                  Službeni list Europske unije

                  L 142/5

         ODLUKA VIJEĆA (ZVSP) 2020/610
         od 4. svibnja 2020.
         o privremenom prihvatu određenih Palestinaca u države članice Europske unije
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29. i članak 31. stavak 1.,
         budući da:

                     (1)

                     Vijeće je 18. lipnja 2018. donijelo Odluku (ZVSP) 2018/882 (1) kojom je predviđeno produljenje roka valjanosti nacionalnih dozvola određenih Palestinaca za ulazak i boravak na državnom području država članica iz Zajedničkog stajališta Vijeća 2002/400/ZVSP (2) za daljnje razdoblje od 24 mjeseca.

                     (2)

                     Na temelju ocjene primjene Zajedničkog stajališta 2002/400/ZVSP, Vijeće smatra da je primjereno produljiti rok valjanosti tih dozvola za daljnje razdoblje od 24 mjeseca,

               DONIJELO JE OVU ODLUKU:

            Članak 1.
            Države članice iz članka 2. Zajedničkog stajališta 2002/400/ZVSP produljuju rok valjanosti nacionalnih dozvola za ulazak i boravak izdanih na temelju članka 3. tog zajedničkog stajališta za daljnje razdoblje od 24 mjeseca s početkom od 31. siječnja 2020.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 4. svibnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća (ZVSP) 2018/882 od 18. lipnja 2018. o privremenom prihvatu određenih Palestinaca u države članice Europske unije i o izmjeni Zajedničkog stajališta 2002/400/ZVSP (SL L 155, 19.6.2018., str. 8.).

            (2)  Zajedničko stajalište Vijeća 2002/400/ZVSP od 21. svibnja 2002. o privremenom prihvatu određenih Palestinaca u države članice Europske unije (SL L 138, 28.5.2002., str. 33.).


title: Odluka Vijeća (EU) 2020/618 od 30. travnja 2020. o imenovanju glavnog tajnika Vijeća Europske unije za razdoblje od 1. srpnja 2020. do 30. lipnja 2025.

text:
                  6.5.2020

                  HR

                  Službeni list Europske unije

                  L 143/11

         ODLUKA VIJEĆA (EU) 2020/618
         od 30. travnja 2020.
         o imenovanju glavnog tajnika Vijeća Europske unije za razdoblje od 1. srpnja 2020. do 30. lipnja 2025.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 240. stavak 2. prvi podstavak,
         budući da bi glavni tajnik Vijeća trebao biti imenovan za razdoblje od 1. srpnja 2020. do 30. lipnja 2025.,
         DONIJELO JE OVU ODLUKU:

            Članak 1.
            G. Jeppe TRANHOLM-MIKKELSEN imenuje se glavnim tajnikom Vijeća Europske unije za razdoblje od 1. srpnja 2020. do 30. lipnja 2025.

            Članak 2.
            Predsjednik Vijeća ovu Odluku priopćuje g. Jeppeu TRANHOLMU-MIKKELSENU.
            Ova se Odluka objavljuje u Službenom listu Europske unije.

            Sastavljeno u Bruxellesu 30. travnja 2020.

                  Za Vijeće

                  Predsjednik

               G. GRLIĆ RADMAN